title: Vykonávacie nariadenie Komisie (EÚ) 2017/2197 z 27. novembra 2017 o úhrade rozpočtových prostriedkov prenesených z rozpočtového roka 2017 v súlade s článkom 26 ods. 5 nariadenia Európskeho parlamentu a Rady (EÚ) č. 1306/2013

text:
               28.11.2017

               SK

               Úradný vestník Európskej únie

               L 312/86

         VYKONÁVACIE NARIADENIE KOMISIE (EÚ) 2017/2197
   z 27. novembra 2017
   o úhrade rozpočtových prostriedkov prenesených z rozpočtového roka 2017 v súlade s článkom 26 ods. 5 nariadenia Európskeho parlamentu a Rady (EÚ) č. 1306/2013
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (1), a najmä na jeho článok 26 ods. 6,
   po porade s Výborom pre poľnohospodárske fondy,
   keďže:

               (1)

               V súlade s článkom 169 ods. 3 nariadenia Európskeho parlamentu a Rady (EÚ, Euratom) č. 966/2012 (2) sa neviazané rozpočtové prostriedky na akcie financované z Európskeho poľnohospodárskeho záručného fondu („EPZF“), ktoré sú uvedené v článku 4 ods. 1 nariadenia (EÚ) č. 1306/2013, môžu preniesť do nasledujúceho rozpočtového roka. Takýto prenos sa obmedzuje na 2 % pôvodných rozpočtových prostriedkov a na sumu úpravy priamych platieb, ako sa uvádza v článku 8 nariadenia Európskeho parlamentu a Rady (EÚ) č. 1307/2013 (3), ktorá sa uplatňovala počas predchádzajúceho rozpočtového roka. To môže viesť k dodatočnej platbe konečným prijímateľom, na ktorých sa vzťahovala táto úprava.

               (2)

               V súlade s článkom 26 ods. 5 nariadenia (EÚ) č. 1306/2013 odchylne od článku 169 ods. 3 nariadenia (EÚ, Euratom) č. 966/2012 musia členské štáty uhradiť prenesené rozpočtové prostriedky, ktoré sa uvádzajú v článku 169 ods. 3 nariadenia (EÚ, Euratom) č. 966/2012, konečným prijímateľom, na ktorých sa v rozpočtovom roku, do ktorého sa rozpočtové prostriedky prenášajú, vzťahuje úroveň úpravy. Táto úhrada sa vzťahuje len na konečných prijímateľov v tých členských štátoch, kde sa v predchádzajúcom rozpočtovom roku uplatňovala finančná disciplína (4).

               (3)

               Pri stanovovaní sumy prenesených rozpočtových prostriedkov, ktorá sa má uhradiť, sa má v súlade s článkom 26 ods. 7 nariadenia (EÚ) č. 1306/2013 zohľadniť rezerva na krízu v poľnohospodárskom sektore uvedená v článku 25 daného nariadenia, ktorá sa neposkytla na krízové opatrenia do konca rozpočtového roka.

               (4)

               V súlade s článkom 1 ods. 1 vykonávacieho nariadenia Komisie (EÚ) 2016/1948 (5) sa na priame platby vzťahujúce sa na kalendárny rok 2016 uplatňuje finančná disciplína, aby sa vytvorila rezerva na krízu vo výške 450,5 milióna EUR. V rozpočtovom roku 2017 sa rezerva na krízu nepoužila.

               (5)

               S cieľom zabezpečiť, aby úhrada nevyužitých rozpočtových prostriedkov konečným prijímateľom v dôsledku uplatňovania finančnej disciplíny ostala primeraná sume úpravy finančnej disciplíny je vhodné, aby Komisia určila sumy dostupné členským štátom na úhradu. V prípade Rumunska sa však v podrobnom vyhlásení o výdavkoch v plnej miere nezohľadňuje prahová hodnota vo výške 2 000 EUR, ktorá sa podľa článku 8 ods. 1 nariadenia (EÚ) č. 1307/2013 vzťahuje na finančnú disciplínu. Preto by sa v záujme riadneho finančného hospodárenia nemala v tejto fáze Rumunsku sprístupniť žiadna suma na úhradu.

               (6)

               S cieľom zabrániť tomu, aby boli členské štáty nútené urobiť dodatočnú platbu na uvedenú úhradu, sa toto nariadenie musí uplatňovať od 1. decembra 2017. V dôsledku toho sú sumy stanovené v tomto nariadení konečné a uplatňujú sa bez toho, aby bolo dotknuté uplatňovanie znížení v súlade s článkom 41 nariadenia (EÚ) č. 1306/2013, a bez toho, aby boli dotknuté akékoľvek iné opravy, ktoré sa berú do úvahy v rozhodnutí o mesačných platbách týkajúcich sa výdavkov uskutočnených platobnými agentúrami členských štátov za október 2017 v súlade s článkom 18 ods. 3 nariadenia (EÚ) č. 1306/2013, ako aj všetky zrážky a dodatočné platby, ktoré sa majú vykonať v súlade s článkom 18 ods. 4 uvedeného nariadenia, alebo akékoľvek rozhodnutia, ktoré sa prijmú v rámci postupu schválenia účtovných závierok.

               (7)

               V súlade s článkom 169 ods. 3 nariadenia (EÚ, Euratom) č. 966/2012 sa neviazané rozpočtové prostriedky môžu preniesť iba do nasledujúceho rozpočtového roka. Je preto vhodné, aby Komisia určila dátumy oprávnenosti výdavkov členských štátov na úhradu v súlade s článkom 26 ods. 5 nariadenia (EÚ) č. 1306/2013, a to so zreteľom na poľnohospodársky rozpočtový rok, ako sa vymedzuje v článku 39 uvedeného nariadenia.

               (8)

               S cieľom zohľadniť krátke časové obdobie medzi oznámením čerpania rozpočtových prostriedkov z EPZF na rok 2017 členskými štátmi v rámci zdieľaného hospodárenia v období od 16. októbra 2016 do 15. októbra 2017 a potrebou uplatňovať toto nariadenie od 1. decembra 2017 by toto nariadenie malo nadobudnúť účinnosť dňom jeho uverejnenia v Úradnom vestníku Európskej únie,

         PRIJALA TOTO NARIADENIE:
   Článok 1
   Sumy rozpočtových prostriedkov, ktoré sa prenesú z rozpočtového roka 2017 v súlade s článkom 169 ods. 3 nariadenia (EÚ, Euratom) č. 966/2012 a ktoré sú podľa článku 26 ods. 5 nariadenia (EÚ) č. 1306/2013 k dispozícii členským štátom na úhradu konečným prijímateľom, na ktorých sa v rozpočtovom roku 2018 vzťahuje úroveň úpravy, sa stanovujú v prílohe k tomuto nariadeniu.
   Sumy, ktoré sa prenesú, sú v súlade s článkom 169 ods. 3 piatym pododsekom nariadenia (EÚ, Euratom) č. 966/2012 predmetom rozhodnutia Komisie o prenose.
   Článok 2
   Výdavky členských štátov v súvislosti s úhradou prenesených rozpočtových prostriedkov budú oprávnené na financovanie zo zdrojov Únie, len ak sa príslušné sumy vyplatia prijímateľom do 16. októbra 2018.
   Článok 3
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 1. decembra 2017.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 27. novembra 2017

            Za Komisiu

            v mene predsedu

         Jerzy PLEWA

            generálny riaditeľ

      (1)  Ú. v. EÚ L 347, 20.12.2013, s. 549.

      (2)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).

      (3)  Nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013, s. 608).

      (4)  Finančná disciplína sa v súlade s článkom 8 ods. 2 nariadenia (EÚ) č. 1307/2013 neuplatňuje v rozpočtovom roku 2017 v Chorvátsku.

      (5)  Vykonávacie nariadenie Komisie (EÚ) 2016/1948 zo 7. novembra 2016, ktorým sa mení miera úpravy priamych platieb podľa nariadenia Európskeho parlamentu a Rady (EÚ) č. 1306/2013, pokiaľ ide o kalendárny rok 2016, a ktorým sa zrušuje vykonávacie nariadenie Komisie (EÚ) 2016/1153 (Ú. v. EÚ L 300, 8.11.2016, s. 10).

      PRÍLOHA

         Sumy, ktoré sú k dispozícii na úhradu prenesených rozpočtových prostriedkov

                  (sumy v EUR)

                  Belgicko

                  6 129 769

                  Bulharsko

                  7 720 511

                  Česká republika

                  10 764 025

                  Dánsko

                  10 476 968

                  Nemecko

                  58 035 302

                  Estónsko

                  1 288 878

                  Írsko

                  13 229 176

                  Grécko

                  16 182 344

                  Španielsko

                  54 860 187

                  Francúzsko

                  89 884 134

                  Taliansko

                  37 765 185

                  Cyprus

                  355 813

                  Lotyšsko

                  1 952 848

                  Litva

                  3 923 157

                  Luxembursko

                  406 406

                  Maďarsko

                  14 828 231

                  Malta

                  33 643

                  Holandsko

                  8 821 818

                  Rakúsko

                  6 908 717

                  Poľsko

                  24 870 087

                  Portugalsko

                  6 699 290

                  Slovinsko

                  931 120

                  Slovensko

                  5 554 196

                  Fínsko

                  5 885 783

                  Švédsko

                  7 897 927

                  Spojené kráľovstvo

                  37 930 754


title: Vykonávacie nariadenie Komisie (EÚ) 2017/2200 z 28. novembra 2017, ktorým sa otvárajú dovozné colné kvóty na určité obilniny z Ukrajiny a ktorým sa stanovuje ich správa

text:
               29.11.2017

               SK

               Úradný vestník Európskej únie

               L 313/1

         VYKONÁVACIE NARIADENIE KOMISIE (EÚ) 2017/2200
   z 28. novembra 2017,
   ktorým sa otvárajú dovozné colné kvóty na určité obilniny z Ukrajiny a ktorým sa stanovuje ich správa
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 187 písm. a) a c),
   keďže:

               (1)

               V nariadení Európskeho parlamentu a Rady (EÚ) 2017/1566 (2) sa stanovujú preferenčné opatrenia, pokiaľ ide o clo na dovoz určitého tovaru s pôvodom na Ukrajine. Dovozné colné kvóty uvedené v prílohe II k uvedenému nariadeniu spravuje Komisia v súlade s článkom 184 nariadenia (EÚ) č. 1308/2013. Uplatňujú sa počas obdobia troch rokov od 1. januára 2018.

               (2)

               V záujme zabezpečenia riadneho a nešpekulatívneho dovozu určitých obilnín s pôvodom na Ukrajine, na ktoré sa vzťahujú colné kvóty, je vhodné stanoviť, aby sa tento dovoz spravoval prostredníctvom dovozných licencií. Na tento účel by sa mali uplatňovať nariadenia Komisie (ES) č. 1301/2006 (3), (ES) č. 1342/2003 (4) a vykonávacie nariadenie Komisie (EÚ) 2016/1239 (5), ak sa v tomto nariadení nestanovuje inak.

               (3)

               Na zabezpečenie riadnej správy týchto kvót je potrebné stanoviť lehoty na podávanie žiadostí o dovozné licencie, ako aj údaje, ktoré sa majú uvádzať v žiadostiach a licenciách.

               (4)

               Členské štáty mali v záujme účinnej správy používať na oznámenia Komisii v súlade s týmto nariadením informačné systémy stanovené v delegovanom nariadení Komisie (EÚ) 2017/1183 (6) a vykonávacom nariadení Komisie (EÚ) 2017/1185 (7).

               (5)

               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

         PRIJALA TOTO NARIADENIE:
   Článok 1
   Otvorenie a správa colných kvót
   1.   Dovozné colné kvóty na určité výrobky s pôvodom na Ukrajine, ktoré sú uvedené v prílohe, sa otvárajú každoročne od 1. januára 2018 do 31. decembra 2020.
   2.   Clá na dovoz v rámci dovoznej colnej kvóty uvedenej v odseku 1 sa určujú vo výške 0 EUR na tonu.
   3.   Uplatňujú sa nariadenia (ES) č. 1342/2003, (ES) č. 1301/2006 a vykonávacie nariadenie (EÚ) 2016/1239, ak sa v tomto nariadení nestanovuje inak.
   Článok 2
   Pravidlá predkladania žiadostí o dovozné licencie a vydávania dovozných licencií
   1.   Odchylne od článku 6 ods. 1 nariadenia (ES) č. 1301/2006 žiadateľ môže podať iba jednu žiadosť o dovoznú licenciu na poradové číslo a týždeň. Ak zainteresovaná osoba predloží viac ako jednu žiadosť, všetky žiadosti sa zamietnu a zábezpeky zložené pri predkladaní žiadostí prepadnú v prospech príslušného členského štátu.
   Žiadosti o dovozné licencie sa podávajú na príslušných orgánoch členských štátov každý týždeň najneskôr v piatok o 13.00 hod. bruselského času.
   2.   V každej žiadosti o dovoznú licenciu sa uvedie množstvo v kilogramoch bez desatinného čísla, ktoré nesmie presiahnuť celkové množstvo príslušnej kvóty.
   3.   Dovozné licencie sa vydajú štvrtý pracovný deň po konečnom termíne na odoslanie oznámenia uvedeného v článku 4 ods. 1.
   4.   V žiadosti o dovoznú licenciu a dovoznej licencii sa v kolónke 8 uvádza názov „Ukrajina“ a políčko „áno“ sa označí krížikom. Licencie sú platné len na výrobky s pôvodom na Ukrajine.
   Článok 3
   Platnosť dovozných licencií
   V súlade s článkom 7 ods. 2 vykonávacieho nariadenia (EÚ) 2016/1239 sa obdobie platnosti dovoznej licencie počíta odo dňa skutočného vydania do konca druhého mesiaca nasledujúceho po mesiaci skutočného vydania.
   Článok 4
   Oznámenia
   1.   Najneskôr v pondelok nasledujúci po týždni, v ktorom bola žiadosť o dovoznú licenciu podaná, členské štáty odošlú Komisii najneskôr do 18.00 hod. bruselského času všetky žiadosti v elektronickej podobe podľa poradového čísla, s uvedením pôvodu výrobku a požadovaného množstva podľa číselných znakov KN, vrátane oznámení „žiadne“. Oznamovanie sa uskutočňuje v súlade s delegovaným nariadením (EÚ) 2017/1183 a vykonávacím nariadením (EÚ) 2017/1185.
   2.   V deň vydania dovozných licencií členské štáty elektronicky oznámia Komisii informácie týkajúce sa vydaných licencií podľa článku 11 ods. 1 písm. b) nariadenia (ES) č. 1301/2006 s celkovými množstvami podľa číselných znakov KN, na ktoré boli dovozné licencie vydané.
   Článok 5
   Nadobudnutie účinnosti
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   Uplatňuje sa od 1. januára 2018 do 31. decembra 2020.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. novembra 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 347, 20.12.2013, s. 671.

      (2)  Nariadenie Európskeho parlamentu a Rady (EÚ) 2017/1566 z 13. septembra 2017 o zavedení dočasných autonómnych obchodných opatrení pre Ukrajinu, ktorými sa dopĺňajú obchodné koncesie na základe dohody o pridružení (Ú. v. EÚ L 254, 30.9.2017, s. 1).

      (3)  Nariadenie Komisie (ES) č. 1301/2006 z 31. augusta 2006, ktorým sa ustanovujú všeobecné pravidlá pre správu dovozných colných kvót pre poľnohospodárske produkty spravovaných prostredníctvom systému dovozných licencií (Ú. v. EÚ L 238, 1.9.2006, s. 13).

      (4)  Nariadenie Komisie (ES) č. 1342/2003 z 28. júla 2003, ktorým sa ustanovujú osobitné podrobné pravidlá uplatňovania systému dovozných a vývozných licencií na obilniny a ryžu (Ú. v. EÚ L 189, 29.7.2003, s. 12).

      (5)  Vykonávacie nariadenie Komisie (EÚ) 2016/1239 z 18. mája 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o systém dovozných a vývozných licencií (Ú. v. EÚ L 206, 30.7.2016, s. 44).

      (6)  Delegované nariadenie Komisie (EÚ) 2017/1183 z 20. apríla 2017 o doplnení nariadenia Európskeho parlamentu a Rady (EÚ) č. 1307/2013 a nariadenia Európskeho parlamentu a Rady (EÚ) č. 1308/2013 s ohľadom na poskytovanie informácií a predkladanie dokumentov Komisii (Ú. v. EÚ L 171, 4.7.2017, s. 100).

      (7)  Vykonávacie nariadenie Komisie (EÚ) 2017/1185 z 20. apríla 2017, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1307/2013 a (EÚ) č. 1308/2013, pokiaľ ide o poskytovanie informácií a predkladanie dokumentov Komisii a ktorým sa menia a zrušujú viaceré nariadenia Komisie (Ú. v. EÚ L 171, 4.7.2017, s. 113).

      PRÍLOHA
      Bez ohľadu na pravidlá výkladu kombinovanej nomenklatúry má znenie opisu výrobkov iba informatívny charakter, pričom rozsah pôsobnosti preferenčného systému sa v kontexte tejto prílohy určuje na základe číselných znakov KN tak, ako existujú k 1. januáru 2017. Ak je pred číselným znakom KN uvedené „ex“, uplatnenie preferenčného režimu sa určuje súčasne na základe číselného znaku KN a zodpovedajúceho opisu.

                  Poradové číslo

                  Výrobok

                  Číselný znak KN

                  Množstvo v tonách

                  09.4277

                  Špalda, obyčajná pšenica a súraž, iná ako na siatie

                  1001 99 00

                  65 000

                  Múka z obyčajnej pšenice a zo špaldy

                  1101 00 15

                  Múka zo súraže

                  1101 00 90

                  Múka z obilnín iných než z pšenice, zo súraže, z raže, kukurice, jačmeňa, ovsa, ryže

                  1102 90 90

                  Krúpy a krupica z obyčajnej pšenice a zo špaldy

                  1103 11 90

                  Pelety z pšenice

                  1103 20 60

                  09.4278

                  Kukurica iná ako na siatie

                  1005 90 00

                  625 000

                  Múka z kukurice

                  1102 20

                  Krúpy a krupica z kukurice

                  1103 13

                  Pelety z kukurice

                  1103 20 40

                  Spracované zrná kukurice

                  1104 23

                  09.4279

                  Jačmeň iný ako na siatie

                  1003 90 00

                  325 000

                  Múka z jačmeňa

                  1102 90 10

                  Pelety z jačmeňa

                  ex 1103 20 25


title: Vykonávacie nariadenie Komisie (EÚ) 2017/2208 z 29. novembra 2017, ktorým sa stanovuje prideľovací koeficient, ktorý sa má uplatniť na žiadosti o vývozné povolenia pre niektoré mliečne výrobky, ktoré sa majú vyviezť do Dominikánskej republiky v rámci kvóty uvedenej v nariadení (ES) č. 1187/2009

text:
               30.11.2017

               SK

               Úradný vestník Európskej únie

               L 314/33

         VYKONÁVACIE NARIADENIE KOMISIE (EÚ) 2017/2208
   z 29. novembra 2017,
   ktorým sa stanovuje prideľovací koeficient, ktorý sa má uplatniť na žiadosti o vývozné povolenia pre niektoré mliečne výrobky, ktoré sa majú vyviezť do Dominikánskej republiky v rámci kvóty uvedenej v nariadení (ES) č. 1187/2009
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 188,
   keďže:

               (1)

               V kapitole III oddiele 3 nariadenia Komisie (ES) č. 1187/2009 (2) sa stanovuje postup na udeľovanie vývozných povolení pre niektoré mliečne výrobky, ktoré sa majú vyviezť do Dominikánskej republiky v rámci kvóty otvorenej pre predmetný štát.

               (2)

               V článku 29 nariadenia (ES) č. 1187/2009 sa prevádzkovateľom stanovuje možnosť podávať žiadosti o vývozné povolenia od 1. do 10. novembra, ak po období podávania žiadostí o povolenia uvedenom v prvom odseku predmetného článku zostanú kvóty k dispozícii.

               (3)

               V článku 1 vykonávacieho nariadenia Komisie (EÚ) 2017/1095 (3) sa špecifikuje, že celkové zvyšné množstvo v kvótovom roku 2017/2018 je 8 745 ton.

               (4)

               Žiadosti predložené medzi 1. a 10. novembrom 2017 na zostávajúce obdobie aktuálneho kvótového roku 2017/2018 sa týkajú množstiev, ktoré nepresahujú množstvo, ktoré je k dispozícii. Preto je vhodné v súlade so štvrtým pododsekom článku 31 ods. 3 nariadenia (ES) č. 1187/2009 stanoviť pridelenie zostávajúceho množstva. Na vydanie vývozných povolení na zostávajúce množstvo by sa mala viazať podmienka, že dotknutý prevádzkovateľ oznámi príslušnému orgánu dodatočné množstvo, ktoré prijal, a zloží zábezpeku,

         PRIJALA TOTO NARIADENIE:
   Článok 1
   Žiadosti o vývozné povolenia predložené od 1. do 10. novembra 2017 na zostávajúce obdobie aktuálneho kvótového roku 2017/2018 sa prijímajú.
   Množstvá, na ktoré sa vzťahujú žiadosti o vývozné povolenia uvedené v prvom pododseku na výrobky uvedené v článku 27 ods. 2 nariadenia (ES) č. 1187/2009 sa vynásobia prideľovacím koeficientom 1,177619.
   Vývozné povolenia na množstvá presahujúce množstvá, o ktoré sa žiada a ktoré sa prideľujú podľa koeficientu stanoveného v druhom odseku, sa vydávajú po súhlase prevádzkovateľa v lehote jeden týždeň od dátumu uverejnenia tohto nariadenia a pod podmienkou zloženia zodpovedajúcej zábezpeky.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 29. novembra 2017

            Za Komisiu

            v mene predsedu

         Jerzy PLEWA

            generálny riaditeľ

            Generálne riaditeľstvo pre poľnohospodárstvo a rozvoj vidieka

      (1)  Ú. v. EÚ L 347, 20.12.2013, s. 671.

      (2)  Nariadenie Komisie (ES) č. 1187/2009 z 27. novembra 2009, ktorým sa ustanovujú osobitné podrobné pravidlá uplatňovania nariadenia Rady (ES) č. 1234/2007, pokiaľ ide o vývozné povolenia a vývozné náhrady na mlieko a mliečne výrobky (Ú. v. EÚ L 318, 4.12.2009, s. 1).

      (3)  Vykonávacie nariadenie Komisie (EÚ) 2017/1095 z 20. júna 2017, ktorým sa stanovuje prideľovací koeficient, ktorý sa má uplatniť na žiadosti o vývozné povolenia pre niektoré mliečne výrobky, ktoré sa majú vyviezť do Dominikánskej republiky v rámci kvóty uvedenej v nariadení (ES) č. 1187/2009 (Ú. v. EÚ L 158, 21.6.2017, s. 29).